Neet nang jen song A̱yet Ghwut Mman Isi̱rela mi̱ Khwo ji ka̱ mbai bah,
Yesu ku mi̱ ndyen nang jen gu na nghwon swanta huni gu bwuok a̱ nat da̱ a̱vwuo A̱tyia̱ nggu.
Mat nang Yesu nchat á̱niet nggu ba,
ba̱ shya̱ mi̱ swanta hu a̱ni.
A̱wot a̱ si̱ bu tak mba tangka̱i a̱jhyem chat nang gu byia̱ da̱nian mba a̱ni.
Di̱n jen nang Yesu ma̱ng mman ta̱m nggu na nshya̱ di̱ ya kyayak a̱tyetuk a̱ni,
nang A̱ta̱nyeang ka mameang ka̱n tyia̱ mi̱ fwuo Yahuda Iska̱riyoti,
a̱fai Siman,
nggu wa ku yet a̱bang a̱byin wu;
gu bwuk ma̱ng Yesu.
Yesu ku lyen nang A̱tyia̱ nggu wu ntyia̱ kuzang kyang bwak gu.
A̱ si̱ bu lyen nang gu nneet da̱ a̱vwuo A̱gwaza,
a̱wot a̱ bu na bwuok a̱ nat da̱ a̱vwuo A̱gwaza kya.
Di̱n jen nang ba̱ nshya̱ di̱ ya kyayak hu a̱ni,
Yesu si̱ kin doot a̱ yong.
A̱ si̱ khwuk a̱toot nang gu kup a̱ni.
A̱ si̱ ghwon a̱si̱ mami wu,
a̱ si̱ kyiak ta̱wul,
a̱ si̱ gaat ndyang.
A̱ si̱ bwuo a̱sa̱khwot a̱ si̱ koot mi̱ chi̱chya̱ ntswam.
A̱ si̱ kin nwuo khwi mman ta̱m nggu na a̱ti̱tak.
A̱ si̱ tyia̱ ta̱wul nang gu la̱p a̱ kaat ndyang ka a̱ni,
a̱ si̱ nshwa̱i mba a̱ti̱tak ba.
Nang Yesu ntat da̱ a̱vwuo Bitut a̱ni,
a̱jawa nang Bitut nnyia̱ ma̱ng a̱nggu,
“A̱tyoli nung,
nwan wa na kwi nung a̱ti̱tak baa?!”
A̱jawa Yesu si̱ nwuak gu shim nyia̱,
“Ma̱ninika,
a si̱ mi̱n dyen kyang hu nang n nyia̱ a̱ni bah.
A̱wot a bye fi̱k hu di̱n jen jhyang.”
A̱jawa Bitut si̱ nyia̱ ma̱ng Yesu a̱ni,
“Kaai A̱tyoli,
n si̱ mi̱n shim a mak khwi nung a̱ti̱tak bah!”
Yesu si̱ ma nyia̱,
“To,
ka̱ a shim n si̱ nkwi ang a̱ti̱tak bah,
a tyak a̱kwonu ang da̱ a̱vwuo nung;
a byia̱ kyang ma̱ng a̱nung bah.”
Bitut si̱ nyia̱,
“A̱tyoli nung,
ka̱ a̱nia wa,
ma̱ a̱ti̱tak bya ma̱nyin ba nang a na kwi bah.
N chat a mun kwi mbwak nung na ma̱ng a̱pyia̱ nung ka mbeang!”
Yesu si̱ bu nyia̱,
“Ka̱ a̱yin ka̱n swuo,
vam nggu hu ni̱ tyia̱ a̱za̱za̱rak wa.
Á̱ bu si̱ mi̱n swuo nggu bah,
ku myim á̱ kwi nggu a̱ti̱tak bya ma̱nyin mba.
Mat a̱nia,
a̱mgba̱m nyin nyi yet á̱za̱za̱rak á̱niet bya,
kang ma̱ng a̱tyo nyiung.”
Yesu ku lyen a̱tyu a̱ yet a̱bang a̱byin wu a̱ na bwuk ma̱ng a̱nggu a̱ni.
Huhwa ku mbyia̱ a̱ si̱ nyia̱ ma̱ng a̱mba a̱mgba̱m konyan wa ma̱ a̱mba yet a̱za̱za̱rak bah.
Nang Yesu ntyak kwi mba a̱ti̱tak ba a̱ni,
a̱ si̱ kyiak a̱ta̱swak nggu wu,
a̱ si̱ kup.
A̱ si̱ bwuok a̱ nat di̱ tyan swat nggu ji,
a̱ si̱si̱ swan a̱byin.
A̱jawa gu si̱ lyip ba nyia̱,
“Nyi fi̱k kyang hu nang n nyia̱ nyin ndyo a̱ni a?
Nyi yei nung ‘A̱tyu tyiet’ ma̱ng ‘A̱tyoli.’
Nyi shei cha̱chaat,
nyi ghyuap bah.
A̱nia wa nang ngyet.
Ka̱ n gyet A̱tyoli nyin ma̱ng A̱tyu tyiet nyin,
a̱mgba̱m ma̱ng a̱nia n si̱ nkwi nyin a̱ti̱tak;
nyin mameang ku myim nyi kwi á̱ghyang nyin ndyo.
“N tak nyin kidee ja,
da̱nian nyin meang nyi ka nyia̱ di̱ si̱sak ji nang n nnyia̱ nyin ndyo a̱ni.
A̱tsak a̱lyiat,
n tak nyin;
a̱khwo si̱ mi̱n shya̱ shi a̱ swak a̱tyoli nggu bah.
Ma a̱nia wa,
nggwon nta̱m si̱ mi̱n swak a̱tyu a̱ ta̱m ka a̱ni bah.
Ma̱ninika nang nyi ndyen tsatsak a̱lyiat wuni,
nyi na shya̱ a̱lyia̱ a̱sai ka̱ nyi nyia̱ nta̱m ma̱ng á̱na.